Famakiloha

Ny famakiloha na tsipeko dia bibikely isan-karazany mitovitovy habe amin' ny valala, izay lava vatana kokoa, mpihaza bibikely hafa, henjana ny elany ambony ary manify makarakara ny elatra ambany. Lava ny tendany. Mamorona filaharana atao hoe Mantodea, izay misy karazana 2 400 mahery mitsinjara amin' ny vondron-karazana 460 eo ho eo sy amin' ny fianakaviana 33 ny famakiloha rehetra. Ny fianakaviana lehibe indrindra dia ny Mantidae. Miparitaka eran-tany amin' ny toerana manana toetany antonony sy mafana ny famakiloha. Manana loha telozoro sy maso mivongana eo amin' ny vozona afaka milefitra izy ireo. Mety manana elatra na tsia ny vatany lava, fa ny famakiloha rehetra kosa dia manana tanany eo alohany izay lehibe kokoa sady mety tsara amin' ny fisamborana sy famikirana remby; ny fijoroan' izy ireo mahitsy, raha mijanona amin' ny toerana iray sady miforitra ny sandriny, dia toa mivavaka.

Ny havan' ny famakiloha akaiky indrindra dia ny aboaly na vitsikazo (Termitoidea) sy ny kalalao (Blattodea), izay ao anatin' ny renilaharana Dictyoptera avokoa. Ny famakiloha indraindray dia afangaro amin' ny fasma (Phasmatodea), bibikely lava lava toy ny valala (Orthoptera), na bibikely hafa havana lavitra kokoa manana rantsam-batana mpisavika toy ny Mantispidae. Mpihaza miotrika ny famakiloha amin' ny ankapobeny, saingy misy karazana monina an-tanety vitsivitsy izay mazoto manenjika ny rembiny. Mazàna izy ireo dia miaina mandritra ny herintaona eo ho eo. Amin' ny toetany mangatsiatsiaka kokoa dia manatody ny famakiloha vavy efa lehibe amin' ny fararano, ary maty avy eo. Voaaro amin' ny kitapo kely mafy ny atody ary foy amin' ny lohataona. Ny vavy indraindray dia mihinana ny lahiny aorian' ny fanaovana firaisana ara-nofo.

 Ao amin' ny kolontsaina 

 Ohabolana malagasy 

 Aza manao famakiloha anaty katsaka: izay mitranga rangahy daholo.
 Tsipeko mihamin' akanga, mihamin-draha tsy mihamin' antegna (ohabolana antanosy).
 Tsipeko mihamin' ampanga, mihamin-draha tsy mihamin' antegna (ohabolana antanosy).

 Jereo koa 

 Angidina
 Angely
 Fanenitra
 Hala
 Hao
 Jorery
 Kalalao
 Kongona
 Lalitra
 Lolo (bibikely)
 Maingoka
 Moka
 Parasy
 Renitantely
 Trambo
 Tsipongo na kongona maimbo
 Valala
 Vitsika
 Vitsikazo na aboaly